Vyf weer in hof oor wrede moord op paartjieFamilie en vriende van Jeanette Cindi (34) en Lungelo Buthelezi (31). Foto: Lindi Msinga / ANA Die verhoor van vyf mans wat aangekla word van die wrede moord op ŉ Johannesburgse paartjie is Maandag weer in die Suid-Gautengse hooggeregshof uitgestel. Staatsaanklaer Carla Brits het aan regter Ramarumo Monama gesê dat daar nog nie regshulp-prokureurs aan die beskuldigdes toegeken is nie. Die saak moes reeds by twee vorige geleenthede uitgestel word vir die beskuldigdes om vir regshulp aansoek te doen. Bheki Mzama (28), Sabatha Matoko (30), Lindokhule Tembani (24), Thamsanqa Msezane (21) en Londani Mzama (23) staan tereg op twee aanklagte van moord, drie van verkragting, ontvoering, roekelose en nalatige bestuur en roof met verswarende omstandighede. Monama het die saak tot 23 Julie uitgestel en beveel dat die regshulpkwessie onmiddellik aandag geniet. “Op dié dag sal ons presies weet wie die verhoor gaan doen en weet of konsultasie gedoen is,” het Monama gesê. Die vyf mans word daarvan beskuldig dat hulle Jeanette Cindi (34) en haar vriend, Lungelo Buthelezi (31), in April verlede jaar vermoor het toe die paartjie in Kagiso in die weste van Johannesburg huis toe gestap het nadat hulle die aand gekuier het. Buthelezi is glo raakgery deur ŉ taxi. Die verdagtes in die taxi het glo stilgehou en gesê hulle sal die beseerde Buthelezi hospitaal toe neem. Cindi, wat vyf maande swanger was, is herhaaldelik verkrag, gestenig en aan die brand gesteek. Buthelezi is ook gestenig en aan die brand gesteek. Die hof was Maandag volgepak met lede van die Kagiso-gemeenskap wat daar was om Cindi en Buthelezi se families te ondersteun. “Ek is nie gelukkig nie. Dit is soos ŉ speletjie. Hoe lank gaan dit duur voordat hulle ŉ prokureur het? Ons wil hê hierdie saak moet klaarkry,” het Cindi se suster, Clowy, gesê.